Anykščių r. Svėdasų Juozo Tumo – Vaižganto gimnazija

LIETUVOS NEPRIKLAUSOMYBĖS

DIENOS MINĖJIMAS

Metodinė medžiaga

5 – IVg klasėms

Parengė istorijos vyr.mokytoja Gražina Gvozdaitė

2014

Tikslas:

Ugdyti mokinių istorinį pažinimą, ugdyti kūrybingą tautos puoselėtoją.

Uždaviniai:

1. ugdytis atsakingumą, humanizmo, demokratijos ir kultūros vertybėmis pagrįstą tautinę ir pilietinę sąmonę;

2. ugdytis asmeninę, pilietinę bei socialinę kultūrinę kompetenciją, grindžiamą kūrybiškai perimama tautos ir pasaulio kultūrine patirtimi bei demokratinėmis vertybėmis ir principais.

Į minėjimą 5 – IVg klasės ateina įsisegę tautinę vėliavėlę.

CD Įdomioji Lietuvos istorija. Elektroninės leidybos namai. 2004 “Valstybingumo keliai: nuo 1905 iki 1918 vasario 16 d.“ 5 min.

Pradžioje peržiūrimas trumpas istorinis – dokumentinis filmas.

Sveikiname visus susirinkusius paminėti Lietuvos valstybės atkūrimo dienos. Tegul ši šventė teikia vilties ir kūrybinio džiaugsmo.

Vedėjas:

(ekrane 1 skaidrė)

Pradedame iškilmingą minėjimą, skirtą Lietuvos Nepriklausomybės dienai – vasario 16 – paminėti.

Prašome atsistoję sugiedoti Lietuvos himną.

Vedėjas:

Šiandien jūs visi į renginį atėjote su Lietuvos tautinėmis vėliavėlėmis. **Dabar** šiek tiek prisiminkime mūsų vėliavos istoriją. Lietuvių vėliava pirmą kartą paminėta istoriniuose šaltiniuose nenurodant jos išvaizdos 14 amžiaus pabaigoje, aprašant lietuvių kautynes su kryžiuočiais prie Veliuonos. O žalgirio mūšio aprašyme minima, kad Vytauto atvesti pulkai turėjo raudonas vėliavas su baltu raiteliu ant bėro, juodo arba obuolmušio žirgo. **Tautinės** vėliavos klausimas Lietuvoje pirmą kartą svarstytas 1905 metų gruodžio mėnesį Didžiajame Vilniaus seime. **Sovietinis** okupantas mūsų kraštui primetė savo raudoną vėliavą. **Mūsų lietuviška** Trispalvė buvo uždrausta. Tačiau nepaisant represijų, kasmet, ypač per Vasario 16-ją, daug rizikuojant, Trispalvė slapta būdavo tai vienur, tai kitur geriausiai matomose vietose vis iškeliama. Pasirodžiusi Trispalvė gąsdindavo sovietinį okupantą, jos iškėlėjams surasti būdavo metamos didžiulės tuometinės milicijos ir saugumo pajėgos. **Iškeltoji** Trispalvė reiškė Lietuvos gyvybingumą, nepalaužtą tautos dvasią, trupinusią sovietinės ideologijos pančius. Tautinių spalvų ir kryžiaus ženklu buvo pažymėta ir narsiųjų Lietuvos partizanų priesaika bei kova prieš sovietinį okupantą. 1992 metais priimtoje mūsų Konstitucijoje įrašyta, kad „Valstybės vėliavos spalvos – geltona, žalia, raudona.

Vedėjas:

(ekrane 2 skaidrė)

“Didžiausias tautos turtas- jos laisvė, nepriklausomybė. Ant mūsų tautos laisvės aukuro buvo paaukota daug žmonių gyvybių, iškęsta pažeminimų, kalėjimų, trėmimų, persekiojimų.

Vasario 16 dienos aktas yra mums ypatingai brangus ne tik dėl to, kad jis skelbia Lietuvos nepriklausomybę, bet, kad tai yra drąsus, savarankiškas vieningos tautos žygis, kuris, kaip matome, pasiekė tikslą” - taip pasakė Aleksandras Stulginskis - Lietuvos Tarybos narys, vėliau – antrasis Lietuvos prezidentas.

Vedėjas:

1918 metų vasario 16 – buvo paskelbtas nepriklausomybės aktas. Valstybės kūrėjais – Nepriklausomybės akto signatarais - tapo dvidešimt žymesnių krašto inteligentų, išrinktų į Lietuvos Tarybą.

Tarybos darbui vadovavo Antanas Smetona.

(ekrane 3 skaidrė)

(ekrane 4 skaidrė)

Lietuvių liaudies daina “Tykus vakars”

Vedėjas:

Nepriklausomybės aktas skelbė:

**“Lietuvos Taryba savo posėdyje vasario 16 d. 1918 m. vienu balsu nutarė kreiptis: į Rusijos, Vokietijos ir kitų valstybių vyriausybes šiuo pareiškimu:**

**Lietuvos Taryba, kaipo vienintelė tautos atstovybė, remdamos pripažintąją tautų apsisprendimo teise ir lietuvių Vilniaus konferencijos nutarimu rugsėjo mėn. 18 – 23 d. 1917 m., skelbia atstatanti nepriklausomą, demokratiniais pamatais sutvarkytą Lietuvos valstybę su sostine Vilniuje ir tą valstybę atskirianti nuo visų valstybinių ryšių, kurie yra buvę su kitomis tautomis. Drauge Lietuvos Taryba pareiškia, kad Lietuvos valstybės pamatus ir jos santykius su kitomis valstybėmis privalo galutinai nustatyti kiek galima greičiau sušauktas Steigiamasis Seimas, demokratiniu būdu visų išrinktas.**

**Lietuvos Taryba, pranešama apie tai visoms šalių vyriausybėms, prašo pripažinti nepriklausomą Lietuvos valstybę. Vilnius, vasario 16 d. 1918 metai.”**

Vedėjas:

Žodis buvo ištartas, aktas paskelbtas – “nepriklausoma Lietuvos valstybė”. Tačiau ar paskelbus žodį jau yra valstybė? O KAS YRA VALSTYBĖ? kas ją valdo, joje gyvena, ją gina?

(ekrane 5 skaidrė)

Valstybė – tai valdžia. Tai tie, kas leidžia ir vykdo įstatymus. Reikėjo ją sukurti. Aukščiausia įstatymų leidžiamąja valdžia tapo Lietuvos Valstybės Taryba, vadovaujama Antano Smetonos, kuris netrukus išrenkamas valstybės Prezidentu. Sudaroma pirmoji vyriausybė, vadovaujama prof. Augustino Voldemaro. Kuriama vietinė apskričių savivalda.

(ekrane 6 skaidrė)

(ekrane 7 skaidrė)

Lietuvių liaudies daina “Už žalių miškelių”

Vedėjas:

Valstybė – tai įstatymai. Priimama Konstitucija – pagrindinis įstatymas, skelbiantis Lietuvą demokratine valstybe – respublika su sostine Vilniuje ir piliečių renkamu Seimu.

(ekrane 8 skaidrė).

Valstybės herbu pasirinktas nuo didžiojo kunigaikščio Vytauto laikų lietuvių karo vėliavos simbolis - raitelis ant šuoliuojančio žirgo – Vytis.

(ekrane 9 skaidrė)

Valstybė – tai sava valiuta. Jau 1922 m. buvo įvesta nacionalinė valiuta – litas, kuris leido sutvarkyti ekonominį gyvenimą ir garantavo valstybės stabilumą.

(ekrane 10 skaidrė)

Valstybė – tai sienos. Lietuvos Respublikos sienos su Latvija ir Vokietija buvo nesunkiai nustatytos, o po taikos sutarties su Sovietų Rusija pagaliau nustatyta ir rytinė siena.

(ekrane 11 skaidrė)

Visa tai garbingai pasiekta. Turime kuo didžiuotis – turime savo valstybę. Tai ar jau aišku, kas yra valstybė? O gal valstybė – tai ne tik valdžia, įstatymai, sienos? Valstybė – tai pirmiausia jos žmonės.

Žmonės, kurie ją kūrė, gynė, kurie ja tiki. Tai jaunimas, kuris valstybėje auga. Tai – mes visi.“

Vedėjas:

Linkiu Lietuvai užauginti

Kuo daugiau didvyrių,

Darbščių, ištikimų žmonių,

Kurie norėtų ir gebėtų aukotis,

Darbuotis Tėvynės labui.

Linkiu, kad visada liktum laisva,

Nepriklausoma.

Būk graži, didinga

Ir gerbiama.

Tegul tave garbina ir myli.

(mokinių palinkėjimai)

Daina žodžiai ir muzika E. Masytės „Laisvė“

Šventinį minėjimą baigiame, ačiū už dėmesį.